作者:張九齡
標題:奉和吏部崔尚書雨後大明朝堂望南山
內容:迢遞終南頂，朝朝閶闔前。朅來青綺外，高在翠微先。雙鳳褰為闕，群龍儼若仙。還知到玄圃，更是謁甘泉。夜雨塵初滅，秋空月正懸。詭容紛入望，霽色宛成妍。東極華陰踐，西彌嶓塚連。奔峰出嶺外，瀑水落雲邊。漢帝宮將苑，商君陌與阡。林華鋪近甸，煙靄繞晴川。既庶仁斯及，分憂政已宣。山公啟事罷，吉甫頌聲傳。濟濟金門步，洋洋玉樹篇。徒歌雖有屬，清越豈同年。